NARIADENIE KOMISIE (ES) č. 12/2005
zo 6. januára 2005,
ktorým sa menia a dopĺňajú nariadenia (ES) č. 809/2003 a (ES) č. 810/2003, pokiaľ ide o predĺženie platnosti prechodných opatrení týkajúcich sa zariadení na kompostovanie a výrobu bioplynu podľa nariadenia Európskeho parlamentu a Rady (ES) č. 1774/2002
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených na ľudskú spotrebu (1) a najmä na jeho článok 32 ods. 1,
keďže:
(1)
Nariadenie (ES) č. 1774/2002 stanovuje zdravotné predpisy týkajúce sa živočíšnych vedľajších produktov neurčených na ľudskú spotrebu. Vzhľadom na prísny charakter týchto predpisov boli udelené prechodné opatrenia.
(2)
Nariadenie Komisie (ES) č. 809/2003 z 12. mája 2003, týkajúce sa prechodných opatrení podľa nariadenia Európskeho parlamentu a Rady (ES) č. 1774/2002, pokiaľ ide o normy na spracovanie materiálu kategórie 3 a hnoja používaného v zariadeniach na kompostovanie (2), poskytuje priemyslu čas na to, aby sa prispôsobil a vyvinul alternatívne normy na spracovanie materiálu kategórie 3 a hnoja používaného v zariadeniach na kompostovanie do 31. decembra 2004.
(3)
Nariadenie Komisie (ES) č. 810/2003 z 12. mája 2003, týkajúce sa prechodných opatrení podľa nariadenia Európskeho parlamentu a Rady (ES) č. 1774/2002, pokiaľ ide o normy na spracovanie materiálu kategórie 3 a hnoja používaného v zariadeniach na výrobu bioplynu (3), poskytuje priemyslu čas na to, aby sa prispôsobil a vyvinul alternatívne normy na spracovanie materiálu kategórie 3 a hnoja používaného v zariadeniach na výrobu bioplynu do 31. decembra 2004.
(4)
Komisia požiadala o stanovisko Európsky úrad pre bezpečnosť potravín (EÚBP, European Food Safety Authority - EFSA) s cieľom umožniť stanovenie alternatívnych noriem spracovania pre zariadenia na kompostovanie a výrobu bioplynu. Stanovisko EÚBP sa očakáva na konci roka 2004. Do predloženia stanoviska EÚBP členské štáty a prevádzkovatelia požiadali Komisiu o predĺženie platnosti prechodných opatrení stanovených v nariadeniach (ES) č. 809/2003 a (ES) č. 810/2003 s cieľom predísť akémukoľvek narušeniu obchodu.
(5)
Prechodné opatrenia stanovené v nariadeniach (ES) č. 809/2003 a (ES) č. 810/2003 by sa preto mali predĺžiť na ďalšie obdobie s cieľom umožniť členským štátom povoliť prevádzkovateľom naďalej uplatňovať vnútroštátne predpisy týkajúce sa noriem na spracovanie materiálu kategórie 3 a hnoja používaného v zariadeniach na kompostovanie a na výrobu bioplynu.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 809/2003 sa mení a dopĺňa takto: V článku 1 ods. 1, článku 3 ods. 2 a článku 4 sa dátum „31. decembra 2004“ nahrádza dátumom „31. decembra 2005“.
Článok 2
Nariadenie (ES) č. 810/2003 sa mení a dopĺňa takto: V článku 1 ods. 1, článku 3 ods. 2 a článku 4 sa dátum „31. decembra 2004“ nahrádza dátumom „31. decembra 2005“.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. januára 2005